Quango
Quango er et akronym for ’quasi-autonomous nongovernmental organisation’; dvs. en offentlig organisation med delvis uafhængighed af staten. Udtrykket optræder især i britisk sammenhæng, men ses også i USA, Irland, Canada, Australien og New Zealand. I praksis er sådanne organisationer kontrolleret af staten, som finansierer dem og typisk udpeger flertallet af disses bestyrelser, som dog ikke er direkte ansvarlige over for valgte politikere. De fungerer dermed med et armslængdeprincip til staten. Der er tale om organisationer, som kan beskrives som en slags hybrid organisation; en blanding af en NGO og en offentlig instans.
Der er mange forskellige slags Quango’er. Nogle små og uden stor betydning; andre store og magtfulde inden for f.eks. kulturverdenen med meget store budgetter. Eksempler på Quango’er er store museer, kunstråd, filmstøtteorganer, osv. Koalitionsregeringen (Conservative Party og Liberal Democratic Party), som kom til magten ved parlamentsvalget i 2010, annoncerede en plan om at nedlægge et stort antal Quango’er og lægge dem direkte ind under statsforvaltningen, men mange af dem eksisterer fortsat.